Aktrise verdrink: Bevindings van nadoodse ondersoek bekend | Netwerk24
15 Julie 2020 09:07
Die Glee-aktrise Naya Rivera is dood aan verdrinking.
Die mediese ondersoeker van die Ventura-distrik in Kalifornië het dit Dinsdag bevestig, asook die feit dat daar geen teken is dat trauma, dwelms of alkohol 'n rol gespeel het nie.
Rivera (33) is Maandag, vyf dae nadat sy vermis geraak het, in die Pirumeer naby Los Angeles gevind. Sy het verlede Woensdag 'n boot gehuur en saam met haar vierjarige seun, Josey Dorsey, op die meer gaan vaar.
Haar lyk is Maandag vroeg naby die oppervlak in die Pirumeer gekry. Die meer in daardie deel is tussen 11 m en 18 m diep met baie ruie plantegroei en bome onder die water.
Josey wat alleen op die boot gevind is nadat 'n soektog van stapel gestuur is omdat die boot nie betyds terugbesorg is nie, het aan die owerhede gesê hy en sy ma het albei in die meer gaan swem. Die Ventura-polisie het Maandag gesê dit is nie duidelik wat gebeur het nie, maar dat Rivera se seun aan die ondersoekbeamptes gesê het dat sy ma hom terug op die boot gedruk het, maar nie self op die boot geklim nie.
Rivera het nie 'n reddingsbaadjie aangehad toe haar lyk gekry is nie. Dit wil dus voorkom asof sy met haar laaste bietjie krag haar kind gered het, sê die polisie.
Rivera is die derde lid van die gewilde Glee-reeks wat op 'n tragiese manier dood is. Die akteur Cory Monteith, wat die rol van die Amerikaanse-voetbal-speler Finn Hudson vertolk het, is in 2013 aan 'n oordosis dwelms dood en Mark Salling, wat Noah (Puck) Puckerman gespeel het, het selfmoord gepleeg nadat hy skuld erken het nadat hy in besit van kinderpornografie gevang is.
Ryan Murphy, Brad Falchuk en Ian Brennan, die skeppers van Glee, het Dinsdag gesê hulle gaan 'n universiteitsfonds vir Josey stig.